**Kredsgeneralforsamling i Danmarks Kordegneforening, Vestjysk kreds 2016**

**1. marts, Assing Kirkes Sognehus, Kibæk.**

Så er der næsten gået 1 år siden vi sidst var samlet til generalforsamling i Tvis.   
Sidste år blev der valgt to nye i bestyrelsen Knud Erik Sønderskov og Ellen Schou Jørgensen. Bestyrelsen konstituerede sig med Knud Erik som sekretær, Aase som kasserer, Ellen som næstformand og mig som formand. Ulla har overlevet endnu et år som suppleant, uden at komme i bestyrelsen.   
Vi har været samlet til to bestyrelsesmøder, og har ellers gjort flittigt brug af e-mail korrespondance.

Sidste år havde vi kursus med Heidi Duelund fra Personsupporten, og et godt foredrag og debat om ledelse, Luther m.m. ved Biskop Henrik Stubkjær.   
Mange af os var også på Landskursus. Jeg synes det har fundet en god form med gode workshops, en god kursusdel med ministeriet, og ikke mindst en god og hyggelig kredsaften, aftensang og samvær med kollegaer fra nær og fjern. Det er vigtigt, også der, at blive opdateret.   
Jeg tænker at i har tilmeldt jer, og ellers skal der her lyde en opfordring til at få det gjort. Tilmeldingsfristen er den 29. marts.  
Husk, at kursusdelen er for alle kordegne, uanset om man er medlem af kordegneforeningen eller ej, så giv også opfordringen til de kollegaer som endnu ikke er medlem, og når i nu har fat i en kollega, som ikke er medlem, så husk at opfordre til at melde sig ind i Danmarks Kordegneforening, så de også bliver en fast del af vores sociale-, faglige- og fagpolitiske fællesskab.

Medlemslisten siger på nuværende tidspunkt 52 medlemmer, det er 2 mere end sidste år. Heraf er der 9 som p.g.a. alder har valgt at stå uden for arbejdsmarkedet.

Så vidt jeg lige kan tælle mig frem til, så kan vi byde velkommen til syv nye medlemmer. Så der har været en del udskiftning, og der er også nogle som har søgt nye udfordringer i et andet sogn i kredsen. Dejligt at I også er med endnu.   
Det var medlemmerne; men der er også registreret 13, der har stilling som kordegn, men endnu ikke er blevet medlem. Det er der mange grunde til; men glem ikke at opfordre til medlemsskab.

Der er registreret fire stillinger mere end sidste år, så der nu er 56 der arbejder som kordegne her i kredsen, hvoraf de 43 er medlem af Danmarks Kordegneforening.   
Når der bliver ansat nye under overenskomsten, så skal kordegneforeningen ind og forhandle lønindplaceringen. Efterfølgende bliver den nye kordegn, tilbudt medlemskab af Danmarks kordegneforening, fra sekretariatet. MEN! Der er stadig menighedsråd, som glemmer at fortælle Kordegneforeningen, at de har ansat en ny kordegn, og dermed også glemmer at forhandle lønindplacering. Det er ikke mit indtryk at det er det store problem i denne del af landet; men får I kendskab eller mistanke om at kordegneforeningen ikke ved besked om en ansættelse, så skriv eller ring til Krista på sekretariatet, så undersøger hun sagen.   
Det er også vigtigt at vi som medlemmer, og kollegaer i nærområdet, tager kontakt til vore nye kollegaer, og viser dem vej til vore fællesskaber.

Sidste år nævnte jeg oprettelse af en mentor ordning. Landsbestyrelsen har nu fundet mentorer i alle kredse, og de kan ses på kordegn.dk.   
- Husk at kigge forbi foreningens hjemmeside en gang imellem.   
Formålet med mentor-ordningen er at give, specielt nye, mulighed for at kontakte en ”lokal” kordegn, uden at skulle spekulere på om det nu er OK at forstyrre en kollega. Mentoren skal og kan nødvendigvis ikke komme med et færdigt svar på alle spørgsmål, men kan hjælpe på vej gennem rådgivning, vejledning, sparring og kan også udøse af egne erfaringer.  
Efter aftale er det også muligt at mentoren kan komme ud til den enkelte arbejdsplads, og her er der lavet honoreringsregler, i forhold til menighedsrådene.  
Mentor i Regnskab, her i kredsen er Karen Smed-Nørgaard fra Struer, og mentor indenfor personregistrering er Minna Nygaard fra Viborg. Brug dem, og brug hinanden.

På landsgeneralforsamlingen den 26. april er der også valg til Landsbestyrelsen. Jeg vil opfordre alle til kraftigt at overveje muligheden for at stille sig til rådighed for bestyrelsesarbejdet i en periode. Vi ved der er en, som ikke genopstiller, så der skal findes kandidater. Jeg har en opstillingsliste med, så hold jer endelig ikke tilbage. Fristen er den 15. marts.

Vi forsøger at vise opmærksomhed ved jeres mærkedage, så kredsbestyrelsen vil meget gerne há et praj, når der sker noget som bør bemærkes. Enten hos jer selv eller hos en kollega. Runde fødselsdage, jubilæer, fratræden, dødsfald og så videre. Ellen ved rigtigt meget; men ikke alt.   
Hvis I ikke aktivt har fravalgt at få mærkedage offentliggjort i foreningens blad, så forsøger Ellen også at få en bemærkning med der.

Jeg vil takke tillidsrepræsentanterne Anna Grethe Lund og Minna Nygaard for jeres indsats i årets løb. Der var TR-valg i oktober, hvor kun Anna Grethe var opstillet. Dermed stoppede Minna den 31. december, så de seneste par måneder har Anna Grethe været alene om udfordringerne. Landsbestyrelsen opfordrer os til at lede videre, og selv om der formelt ikke er mulighed for ind-supplering, så er der ingen der kan forestille sig at Stiftet vil modsætte sig, når vi finder en ny midt i perioden. Så er der en af jer, som tænker at efter sommerferien eller til januar, kan det faktisk godt være en mulighed, så giv Anna Grethe eller kredsbestyrelsen et praj, så vil de gå videre med at få det formelle på plads. Der er lavet aftale med Birgitte Olesen, tidligere kordegn i Struer, som nu er i Aalborg, og tillidsrepræsentant i Nordjysk Kreds, at Anna Grethe kan indkalde hende som suppleant, når det bliver for meget. Og der er generelt noget at lave for TRéne, og for foreningens juridiske konsulent Bettina Ulstrup; men det vil Anna Grethe fortælle om senere. Tak til Anna Grethe fordi du kæmper videre for os.

Også en tak til bestyrelseskollegaerne Aase, Knud Erik og Ellen. Ikke mindst til Aase som har gjort en stor indsats for at det hele kører. Det har været af meget stor værdi for mig, at du har været en del af bestyrelsen, gennem de senere år. Du vælger nu at lade dig pensionere, og jeg vil ønske dig lykke til i årene fremover. Og lur mig om ikke det ender med at vi får en pensionistklub her i kredsen.

Tak til jer, som har været kordegn længere end mig. Lige præcis i dag, har jeg været ansat som kordegn i Ni år. Det første år nåede jeg ikke at blive inviteret med til kredsgeneralforsamling, så for 8 år siden, ved den første kredsgeneralforsamling, som jeg var med til, blev jeg opstillet til kredsbestyrelsen. Jeg blev suppleant; men kom ind i bestyrelsen efter et par måneder. I har så genvalgt mig 3 gange siden, og ja, det siger jeg tak for. For jeg har haft mange gode oplevelser og fået indsigt i mange ting, gennem de 8 år. De 6 af årene har jeg været kredsformand, og det har givet mange gode møder med de øvrige kredsformænd og landsbestyrelsen. Men nu trænger jeg til en pause. Til bare at deltage i kredsarrangementer, uden at være på. Deltage i landskurset uden at have forskellige opgaver og ekstra møder. Det har været spændende og givende i en periode; men nu vil jeg holde en pause.

Tak til jer som er mødt op i dag, for at deltage i kursus og generalforsamlingen.

Men næste år, så Husk at tage jeres nabokordegn med. Vi er ca. halvdelen forsamlede i dag, så det passer lige at vi hver især tager en med næste år.

Sidst men ikke mindst, en Stor tak til Elsebeth, for invitationen til at være her på din hjemmebane i dag.

Kredsformand, Jan Carstens